CELEX: C2005/315/33
Language: fi
Date: 2005-12-10 00:00:00
Title: Asia T-383/05: Kanne  20.10.2005  — GHK Consulting v. komissio

10.12.2005   
            
            
               FI
            
            
               Euroopan unionin virallinen lehti
            
            
               C 315/18
            
         Kanne 20.10.2005 — GHK Consulting v. komissio
   (Asia T-383/05)
   (2005/C 315/33)
   Oikeudenkäyntikieli: englanti
   Asianosaiset
   
      Kantaja: GHK Consulting Limited (Lontoo, Yhdistynyt kuningaskunta) (edustajat: lakimiehet J-E. Svensson ja M. Dittmer)
   
      Vastaaja: Euroopan yhteisöjen komissio
   Vaatimukset
   
               —
            
            
               hankintamenettelyyn EuropeAid//119860/C — erä 7 liittyvä Euroopan yhteisöjen komission 12.10.2005 tekemä päätös, jolla kantajan osallistuminen ja kantajan johtaman ryhmittymän tarjous suljetaan tarjouskilpailun ulkopuolelle ja jolla komissio perui päätöksensä puitesopimuksen antamisesta ryhmittymälle, on kumottava
            
         
               —
            
            
               kaikki komission 12.10.2005 tekemän päätöksen jälkeiset komission päätökset ja erityisesti kaikki komission päätökset tehdä sopimus muiden tarjoajien kanssa on kumottava
            
         
               —
            
            
               komissio on velvoitettava korvaamaan kaikki oikeudenkäyntikulut.
            
         Oikeudelliset perusteet ja pääasialliset perustelut
   Komissio esitti viitteellä EuropeAid//119860/C — erä 7 kehotuksen tehdä tarjouksia rinnakkaisista puitesopimuksista teknistä tukea koskevista lyhytkestoisista asiantuntijatehtävistä Euroopan komission ulkopuolisen avun edunsaajina olevien kolmansien maiden eduksi. Kantaja, joka toimi ryhmittymän johtajana, jätti tarjouksen.
   Riidanalaisella päätöksellä komissio sulki kantajan ryhmittymän tarjouskilpailun ulkopuolelle sillä perusteella, että Danish Institute of International Studies (DIIS), joka oli kantajan ryhmittymän jäsen, kuului samaan konserniin kuin Danish Institute of Human Rights (DIHR), joka kuului toiseen ryhmittymään, joka oli tehnyt tarjouksen samasta sopimuksesta. Kyseisen julkisen hankintailmoituksen 13 kohdassa oli kielletty samaan oikeudelliseen ryhmittymään kuuluvia oikeushenkilöitä tekemästä enempää kuin yhden hakemuksen yhdestä erästä.
   Riidanalaisen päätöksen kumoamista koskevan vaatimuksensa tueksi kantaja kiistää komission toteamuksen, että DIIS, DIHR ja kolmas laitos muodostavat oikeudellisen ryhmittymän. Kantajan mukaan millään näistä laitoksista ei ole määräysvaltaa muihin, koska laitoksilla on täysi itsehallinto ja jokaisella niistä on oma perustamisasiakirja, koska niillä ei ole mitään yhteistä akateemista henkilökuntaa, niillä on oma johto ja hallitus, jonka täysin eri elimet valitsevat ja koska niillä ei ole mitään yhteisiä taloudellisia etuja tai tavoitteita. Kantaja väittää edelleen, että kaikkia epäselviä kohtia hankintailmoituksessa on tulkittava tarjoajien eduksi ja että komissio on vastuussa siitä, että se ei ole tehnyt osallistumisehtoja selväksi etukäteen.